На основу члана 19. став 1. Закона о финансирању локалне самоуправе ("Службени гласник РС", бр. 62/06, 47/11, 93/12, 99/13 - усклађени дин. изн, 125/14 - усклађени дин. изн, 95/15 - усклађени дин. изн, 83/16, 91/16 - усклађени дин. изн, 104/16 - др. закон, 96/17 - усклађени дин. изн, 89/18 - усклађени дин. изн. и 95/18 - др. закон), члана 73. став 1. Закона о угоститељству ("Службени гласник РС", број 17/19) и члана 40. став 1. тачка 29. Статута општине Инђија („Службени лист општине Инђија“, број 5/19),

Скупштина општине Инђија, на седници одржаној 30.децембра 2019. године, донела је

**О Д Л У К У**

**О БОРАВИШНОЈ ТАКСИ**

**Члан 1.**

Овом одлуком утврђује се висина боравнишне таксе коју плаћа корисник услуге смештаја који изван свог места пребивалишта користи услугу смештаја у угоститељском објекту за смештај за коришћење комуналне, саобраћајне и туристичке инфраструктуре на територији општине Инђија.

**Члан 2.**

Боравишну таксу корисник услуга плаћа за сваки дан боравка у угоститељском објекту за смештај у износу од 70,00 динара.

Наплату боравишне таксе од корисника услуге, наплаћује субјект који пружа услугу смештаја (у даљем тексту: давалац смештаја).

Боравишна такса се наплаћује истовремено са наплатом услуге смештаја.

Давалац смештаја дужан је да у рачуну за услугу смештаја посебно искаже износ боравишне таксе, а у случају из члана 4. ове одлуке да наведе основ ослобађања, односно умањења плаћања боравишне таксе.

**Члан 3.**

Изузетно од члана 2. ове одлуке боравишну таксу, у утврђеном годишњем износу, плаћа угоститељ, који као физичко лице пружа услуге смештаја у објектима домаће радиности и сеоском туристичком домаћинству (у даљем тексту: физичко лице).

Висину годишњег износа боравишне таксе, коју плаћају физичка лица из става 1. овог члана, решењем утврђује Општинска управа општине Инђија, Одељење надлежно за утврђивање и наплату јавних прихода, а на основу решења о категоризацији угоститељског објекта које доноси Одељење надлежно за послове привреде.

Одељење надлежно за послове привреде, дужно је да Одељењу надлежном за утврђивање и наплату јавних прихода достави решење o категоризацији у року од 10 дана од дана правоснажности решења, као и друге податке који имају утицај на утврђивање обвезника и висину боравишне таксе и промене које су од утицаја на почетак или престанак пружања угоститељских услуга.

Утврђену висину годишњег износа боравишне таксе за текућу годину, физичко лице плаћа квартално, до петог у месецу за претходни квартал, на прописан уплатни рачун јавних прихода.

**Члан 4.**

Боравишну таксу не плаћају:

1. деца до седам година старости;
2. лица упућена на бањско и климатско лечење, односно специјализовану

рехабилитацију од стране надлежне лекарске комисије;

3.особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишићних обољења, параплегије и квадриплегије, церебралне и дечје парализе и мултиплекс склерозе, особе ометене у развоју, као и пратилац наведених особа;

4. ученици и студенти који организовано бораве у угоститељском објекту за смештај ради извођења спортско-рекреативних и других активности по програму министарства надлежног за послове просвете, студенти који организовано бораве у угоститељском објекту за смештај ради извођења обавезне наставе у складу са наставним планом образовне установе, као и учесници републичких и регионалних такмичења у знању и вештинама;

5. страни држављани који су по међународним конвенцијама и споразумима ослобођени плаћања таксе;

6. лица која непрекидно бораве у објекту за смештај дуже од 30 дана.

Боравишну таксу умањену за 50% плаћају лица од седам до 15 година старости.

Лица из става 1. овог члана не плаћају боравишну таксу ако поднесу доказ о испуњавању услова утврђених у ставу 1. овог члана (чланска карта, потврда школе, односно образовне установе, упут лекарске комисије и др.).

**Члан 5.**

Давалац смештаја је дужан да средства од наплаћене боравишне таксе уплаћује до петог у месецу за претходни месец, на прописан уплатни рачун јавних прихода.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе у року од 15 дана, рачунајући од дана утврђене обавезе, на прописан уплатни рачун јавних прихода.

**Члан 6**

Средства од наплаћене боравишне таксе су приход буџета општине Инђија.

**Члан 7.**

У погледу начина утврђивања боравишне таксе, застарелости, наплате и принудне наплате, рокова за плаћање, обрачуна камате и осталог што није посебно прописано овом одлуком, сходно се примењују одредбе закона којим се уређује порески поступак и пореска администрација, ако законом којим се уређује област угоститељства није друкчије одређено.

**Члан 8.**

Новчаном казном у износу од 50.000 динара казниће се за прекршај правно лице ако:

1. боравишну таксу не наплати за сваки дан боравка у угоститељском објекту за

смештај (члан 2. став 1.);

1. у рачуну за услугу смештаја не искаже посебно износ боравишне таксе или не

наведе основ ослобађања плаћања боравишне таксе (члан 2. став 4.)

1. поступи супротно одредбама члана 5. ове одлуке.

За прекршај из става 1. овог члана казниће се и одговорно лице у правном лицу новчаном казном у износу од 10.000 динара.

За прекршај из става 1. овог члана казниће се предузетник новчаном казном у износу од 40.000 динара.

**Члан 9.**

Новчаном казном у износу од 25.000 динара казниће се за прекршај физичко лице ако боравишну таксу не плаћа у утврђеном годишњем износу на прописан начин (члан 3. став 4).

**Члан 10.**

Ступањем на снагу ове одлуке престаје да важи Одлука о боравишној такси („Службени лист општина Срема“, број 27/05, 28/06 и 40/08 и „Службени лист општине Инђија“, број 12/12 и 26/16).

**Члан 11.**

Ова одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 332-113/2019-I П р е д с е д н и к,**

**Дана, 30. децембра 2019. године**

**И н ђ и ј а Милан Предојевић**

**О б р а з л о ж е њ е**

Правни основ за доношење Одлуке о боравишној такси садржан је у члану 19. став 1. Закона о финансирању локалне самоуправе ("Службени гласник РС", бр. 62/06, 47/11, 93/12, 99/13 - усклађени дин. изн, 125/14 - усклађени дин. изн, 95/15 - усклађени дин. изн, 83/16, 91/16 - усклађени дин. изн, 104/16 - др. закон, 96/17 - усклађени дин. изн, 89/18 - усклађени дин. изн. и 95/18 - др. закон), члану 73. став 1. Закона о угоститељству ("Службени гласник РС", број 17/19) и члану 40. став 1. тачка 29. Статута општине Инђија („Службени лист општине Инђија“, број 5/19).

Чланом 19. став. 1. Закона о финансирању локалне самоуправе регулисано је да се актом скупштине јединице локалне самоуправе уводи боравишна такса у складу са законом којим се уређује област туризма.

Чланом 73. став 1. Закона о угоститељству прописано је да висину боравишне таксе утврђује јединица локалне самоуправе у зависности од категорије туристичког места или у различитој висини по деловима општине, односно града у зависности од изграђености комуналне, саобраћајне и туристичке инфраструктуре.

Чланом 40. став 1. тачка 29. Статута општине Инђија прописано је Скупштина општине утврђује општинске таксе и друге локалне приходе који Општини припадају по закону.

Изради Одлуке о боравишној такси приступило се ради усаглашавања са Законом о угoститељству који је донет у 2019. години, којим је регулисана боравишна такса.

Одлуком о боравишној такси утврђује се висина боравишне таксе коју плаћа корисник услуге смештаја који изван свог места пребивалишта користи услугу смештаја у угоститељском објекту за смештај за коришћење комуналне, саобраћајне и туристичке инфраструктуре на територији општине Инђија.

Чланом 2. одлуке прописује се да боравишну таксу плаћа корисник услуге смештаја за сваки дан боравка у угоститељском објекту за смештај, предвиђена је обавеза даваоца смештаја да наплати боравишну таксу истовремено са наплатом услуге смештаја, те да у рачуну посебно искаже износ боравишне таксе.

Чланом 3. одлуке регулисано да угоститељ који као физичко лице пружа услуге смештаја у објектима домаће радиности, плаћа боравишну таксу у годишњем износу у складу са прописима, да се годишња обавеза коју плаћа угоститељ утврђује решењем Општинске управе и регулисана је наплата боравишне таксе.

Ово је новина у односу на прописе који су важили до доношења Закона о угоститељству, обзиром да је по ранијим прописима боравишну таксу искључиво плаћао корисник смештаја, без обзира ко је пружалац смештаја, с тим што је боравишну таксу наплаћиво пружалац смештаја.

Даље је Одлуком регулисано који корисници услуга смештаја не плаћају боравишну таксу и у којим случајевима плаћају умањену таксу.

Чланом 6. прописано је да је боравишна такса приход буџета општине Инђија.

Чланом 9. и 10. регулисане су казнене одредбе.

Напомињено да висина боравишне таксе није мењана, односно да је по постојећој одлуци 70 дин/дневно.

Имајући у виду напред наведено предлаже се Скупштини општине Инђија да Одлуку о боравишној такси усвоји у тексу како је дат у материјалу.

Општинска управа општине Инђија

Одељење за правне и скупштинске послове